ช่วงนี้หนูปวดหัวเกือบทุกวันเลยค่ะ เลยทำให้ต้องกินไทลินอลบ่อยค่ะ ชอบปวดที่ขมับทั้งสองข้างและจะลามมาปวดบริเวณหน้าผากทั้งหมดเลยค่ะจะปวดแบบอึนๆและหนักหัวมากๆเลยค่ะ ช่วงหลังจะมีอาการปวดหัวข้างซ้ายข้างเดียวด้วยค่ะ แต่ก่อนหน้านี้หนูชอบเป็นอาการบ้านหมุนค่ะ เป็นแต่ละทีคือทรงตัวไม่อยู่เลยค่ะ ต้องหาที่พยุงมิฉะนั้นจะล้มไปที่พื้นค่ะ ไม่ทราบว่าหนูเป็นอะไรเหรอคะ
สวัสดีค่ะ อาการปวดหัวเกือบทุกวัน ปวดตรงขมับสองข้างลามไปหน้าผาก อาจจะเกิดจาก กล้ามเนื้อหรือเส้นเอ็นรอบๆศีรษะตึงตัวตามหลังการใช้งาน เป็นสาเหตุที่พบได้บ่อยที่สุด อาจปวดตุ๊บๆปวดเรื้อรัง พอได้พักแล้วก็จะดีขึ้น อาจเป็นสองข้างหรือข้างใดข้างหนึ่งก็ได้ สาเหตุอื่นๆเช่น เวียนศีรษะจากน้ำในหูไม่เท่ากัน ปวดไมเกรน ที่อาจทำให้มีอาการตาพร่า มองเห็นแสงวาบ สัมพันธ์กับการมีรอบเดือนในบางคน หรือปวดจากปลายเส้นประสาทอักเสบ อาจปวดแบบปวดจี๊ดๆ หรือปวดจากสาเหตุในสมอง แต่มีโอกาสเป็นไปได้น้อย หากไม่ได้ปวดมากขึ้นเรื่อยๆ หรือปวดรุนแรง หรือมีอุบัติเหตุในศีรษะนำมาก่อนจากที่กล่าวมา อาจจะเกี่ยวข้องกับปวดกล้ามเนื้อได้ถ้าปวดขมับสองข้าง สัมพันธ์กับการใช้งาน การตึงของกล้ามเนื้อระหว่างวันในเบื้องต้น ให้ลองพักผ่อนให้เพียงพอ พักการใช้งานสายตามากๆ รับประทานยาแก้ปวดเพื่อบรรเทาอาการได้ และควรไปพบแพทย์ถ้ากินยาแก้ปวดแล้ว อาการไม่ทุเลา ยังปวดมากขึ้นเรื่อยๆ จนมีผลต่อการเรียน ต่อการทำงาน หรือมีอาการทางระบบประสาทเช่นกล้ามเนื้ออ่อนแรง ชาครึ่งซีก หน้าเบี้ยว เดินเซ ทรงตัวไม่ได้เลยร่วมด้วย